Cintula a fost arestat preventiv, judecătorul precizând că e îndreptățită teama procurorilor de o posibilă evadare, precum și continuarea activității infracționale. Decizia de arestare preventivă nu este încă definitivă.
Sâmbătă dimineața a fost foarte aglomerat în fața clădirii Tribunalului Specializat din Pezinok. Escorta l-a adus pe Juraj Cintula de la Nitra. La fața locului se afla un număr mare de polițiști, puternic înarmați. Aveau mitraliere, purtau cagule și veste antiglonț.
Atacatorul a avut și el protecție specială, purtând o vestă balistică și o cască pe cap. Autoritățile se tem că el însuși ar putea deveni ținta unui asasinat în momentele în care e expus public, cum s-a întâmplat sâmbătă.
Cintula a pledat vinovat în fața judecătorului și, potrivit ministrului de Interne Matúš Šutaj Eštok, motivul tentativei de asasinat este dezacordul cu politica actualului guvern slovac.
Sâmbătă, Cintula a vorbit pentru prima dată în fața unui judecător. Audierea a durat aproape patru ore. La final, pensionarul a auzit verdictul: „Judecătorul de instrucție al Tribunalului Penal Specializat a fost de acord cu propunerea procurorului și a decis arestarea învinuitului Juraj C. Motivul reținerii este teama de o posibilă evadare, precum și de continuarea activității infracționale”, a informat purtătorul de cuvânt al ŠTS, Katarína Kudjáková.
Robert Fico a fost împușcat miercuri, 15 mai, și operat de două ori la Spitalul Roosevelt din Banská Bystrica. „Este stabil, dar cele patru răni prin împușcare pe care le-a suferit i-au cauzat răni grave. Două dintre ele erau de natură ușoară, una medie și una foarte gravă. După mai bine de cinci ore de operație, medicii i-au salvat viața”, a declarat Robert Kaliňák, ministrul slovac al apărării, sâmbătă. „În orice caz, starea lui este foarte gravă, epuizarea organismului este uriașă. Dar, dacă cineva poate trece peste așa ceva, atunci acesta este Robert Fico. Este extrem de puternic din punct de vedere fizic”, a adăugat demnitarul.